
Bergen, mars 1894

 

Vinden jaget henne som en hund, den kom settende inn fra Byfjorden, som frådet av opprør og dyttet henne i ryggen. Var som en glefsende bulldogg med sin åpne, våte kjeft.

Helena Beyer fryktet to ting: bulldogger og stankelbein. Hun hadde aldri vært redd for uvær, men i dag fryktet hun det uværet skjulte. For hun var ikke lenger i tvil: Noen fulgte etter henne. Da hun kastet et blikk over skulderen, skimtet hun en mørk, men høyst menneskelig skikkelse der bak.

Lyset falt idet stormskyene samlet seg over vågen. Skyer som sendte ned strie, harde regndråper i de hissige vindkastene.

Hele veien fra Skuteviken, forbi Mariakirken og langs Tyskebryggen, hadde den samme skikkelsen fulgt etter henne. Og nå nærmet hun seg fisketorget.

Folk fløy forbi, de lette etter et sted å søke ly, men det gjorde ikke han som fremdeles holdt samme avstand til henne nå som da hun ble oppmerksom på ham første gang. Han holdt stand, tok ikke hensyn til omgivelsene. Havet sto i kok, det stormet der ute, hun kunne fornemme drønnene i øregangene – lyden av hav som slo mot berg.

Måkene kom flygende inn i store, skrikende flokker. Havets ukuelige kraft sendte skipene i havn, pisket dem inn til landligge, fikk store konstruksjoner til å søke nødhavn ved bryggene her inne, i Jekteviken, i Skuteviken, ved alle steder hvor det var mulig å søke ly.

Helena hadde alltid likt å høre bølgene bryte. Støyen fra havet lå som et slags evig sus i ørene. Men hun visste også at de lydene som alltid var der, forsvant når man ble vant til dem, selv om de fortsatt var høyst til stede.

Hun kastet et nytt blikk over skulderen. Pulsen dunket i tinningene, halsen tyknet, det sprengte i ørene. Som taktfaste slag gjennom støyen av stormkast.

Helena hastet over torget. Innbilte seg at havet reiste seg som en vegg bak henne, men det var for langt ut til stormbølgene. Her sto ikke havet så åpent på, i motsetning til sånn det var i Vestfjorden utenfor Lyngvær, som siden endte i Norskehavet. Byfjorden her i Bergen var lukket inne.

Snart tok hun fatt på Strandgaten mens en smak av salt og blod fylte munnen. Hun kunne ikke ta snarveier gjennom små smau, det var for risikabelt. Hun måtte synes for folk, selv om de sprang i skjul.

Hun kastet nok et hastig blikk over skulderen mens blodsmaken fylte hele munnhulen og fortrengte draget av sjø. Hun tok seg ikke tid til å svelge, knapt puste, for det var som om lungene skrumpet inn i flukten fra forfølgeren. Var det virkelig ikke mulig å riste ham av seg? Først hadde hun blåst av det, tenkt at det måtte være tilfeldig, at det bare var flere som skulle samme vei, men dette var ingen tilfeldighet.

Trehusene lå i rad og rekke i Strandgaten, det fantes ikke luft mellom dem. Hvis så mye som ett eneste menneske var uheldig med flammen, lå de som en lenke av truende ødeleggelse og død. Vinduene var mange, og de hadde seks og åtte ruter, noen så mange som fire og tyve. Under de oppmurte trappene var det enten en smijernsport til en kjellerlem eller det sto en tønne tett inntil trappen for å samle regnvann. Et skilt som hang over en trapp, jamret i vinden, selv om det hadde løyet litt her inne i gaten.

Hun skulle tatt selskapsvognen med tak og mørke vinduer, men i stedet hadde hun tatt en hestedrosje til havnen og gått til Skuteviken derfra i dag morges.

Sluddet la seg i klaser på skuldrene, på hattebremmen. Våte snøfiller kom brått fra siden og smekket mot kinnet, og snart skulle det bli til rent regn. Helena så seg tilbake. Krympet avstanden mellom dem? Når ville han ta han henne igjen? Når hun sto utenfor sin egen port? Herregud, hun kunne ikke vise ham veien hjem.

Hun leste gaten, memorerte den, lette – og til slutt fant hun redningen.

Hun gikk med så raske skritt som mulig, uten å løpe. Uten å la ham forstå at hun var på vakt. Forretningene var i ferd med å stenge, men en ung kvinne sto og kjempet med et skilt hun ville berge i vinden.

Et blikk på det store vinduet over henne viste en vakker kjole.

– Den! Utsøkt! Jeg … Jeg tar den! utbrøt Helena med hektisk pust og en stemme som gispet ut ordene.

Butikkjomfruen så rart på henne, men munnvikene trakk opp i et smil. – Selvsagt skal De få kjøpe kjolen, madam Beyer.

Varmen jog gjennom kroppen da hun innså at butikkjomfruen gjenkjente henne, sprengte dunkende ut i huden, som var lys etter en lang og regntung vinter.

– Takk, sa hun på utpust. Hun presset hånden mot brystet. Det kjentes som om hjertet skulle følge med pusten ut. – Kan jeg hjelpe til med skiltet? Helena fulgte etter kvinnen opp trappen.

– Ellers takk, madam, det veier ikke stort. Jeg var redd vinden skulle ta det, og vi skal snart stenge. Jeg skal bare sette det fra meg her, så skal jeg hjelpe Dem. Butikkjomfruen smilte idet hun lente skiltet inn mot veggen like innenfor.

Deretter gikk hun bort til bysten og plukket ned kjolen, la den på glassdisken og kastet et blikk ut gjennom vinduet i døren.

– Det er et ufyselig vær, madam. Er det reder Beyer som venter på Dem der ute? Kanskje han vil vente inne i varmen? Jeg skal være snar. Han skal slippe å vente lenge.

– Jeg vet ikke hvem det er, presset hun halvkvalt frem. Hjelp meg. Vær så snill. Tankene strømmet gjennom hodet, ville og fantasifulle. Hun så det for seg, hvordan han dro henne med seg inn i et skyggelagt smau, skjendet og kvalte henne. Nei, kanskje brukte han knyttnevene, kanskje en kniv. En kniv som gled raskt gjennom glatt hud, en kniv som var så skarp at det var som skjære i luft. En stemme som hveste til henne: Nå skal du for alltid tie, ditt vemmelige vesen.

Hun frøs da det gikk opp for henne at han nok ville henne vondt. Frysningene spredte seg helt ut i hårfestet, det kjentes som om alt strittet, men i speilet bak disken virker alt som det skulle være, på slaget før stengetid. Madam Beyer så ut som hun alltid gjorde. Rank i ryggen, skarpøyd og fattet.

– De vet ikke? Butikkjomfruen så forskrekket opp. Hånden som strøk vekk en skrukk ved kjolelivet, nølte over det glatte stoffet. Det kom en ufrivillig rykning rundt det ene øyet. – Blir De forfulgt?

Helena nikket kort og med hakkete pust.

– Vel … Butikkjomfruen fuktet leppene usikkert. – Jeg har en bakdør som De kan bruke, og jeg kan hjelpe Dem inn til noen bekjente av meg mens De venter på hjelp?

– Ja takk, jeg … må bare få tilbake pusten. Akkurat nå er jeg fullstendig kisteferdig, sa Helena fort, men så nølte hun. – Jeg vil virkelig ikke skape vanskeligheter for Dem, og jeg vet ikke hvem det er som kom etter meg. De skal ikke bli innblandet i dette.

– De har virkelig ingen anelse om hvem det kan være?

Helena ristet på hodet. Hun ante hva det kunne være, men ikke hvem.

– De skal ikke videre gjennom smauene, jeg skal sørge for at De kommer Dem trygt videre. Jeg tilkaller en vogn. Adressen Deres er Parkveien, er det ikke?

– Det er Parkveien 9, ja.

– Ja visst, bli med meg, så er De ute av syne for vinduene også. Hun nølte ved disken. – Skal jeg legge til side kjolen?

Helena ville helst gråte, så pinlig berørt var hun. – Kanskje? Jeg … Det var bare min første innskytelse for å komme meg vekk fra gaten. Beklager.

– De skal ikke beklage.

– Han kan finne på å komme inn. Helena stirret mot halvmørket utenfor, ville ikke dvele ved butikkjomfruens oppfatning av at hun kom farende alene uten ektemann eller annen form for anstand.

– Han gir seg ikke til kjenne, så det tør han neppe. Nå ser jeg ham ikke lenger, han må ha forstått at han er avslørt. Sannsynligvis har han stukket av nå. Butikkjomfruen hadde fått røde flekker i kinnene og nedover halsen til blondekragen. Hun så opprømt ut, dette var spennende. Helena angret på at hun hadde gått inn, men hva skulle hun ellers ha gjort?

– Det mørkner, sa butikkjomfruen og glattet over det mørkeblå skjørtet.

Helena vaklet i viljen, men det var bedre å bestille en drosje og komme seg trygt hjem. Så fikk hun heller forklare at hun følte seg utrygg, selv om det ikke var langt å gå fra Engen, der ektemannen trodde hun var.

Butikkjomfruen viste vei gjennom en gang før de kom ut i en smal bakgård. Der banket hun på en annen bakdør, og en eldre herre med hvit skjorte og bukseseler som holdt den store buksen med press på plass, åpnet.

– Kunne vi be deg om en tjeneste? spurte butikkjomfruen, og han nikket velvillig.

Litt senere sto Helena ved vognen med munnstykket i hånden og røkte med valne fingre for å roe nervene. Hun gjorde det en sjelden gang, fortalte det aldri til andre enn Martin. I Lofoten sa hun ingenting om det, fulgte aldri med mennene inn i røkeværelset, for hun visste at det ville få moren til å korse seg over eldstedatterens ukvinnelighet.

– Hvem kan jeg så takke? Hun sendte den hjelpsomme butikkjomfruen et vennlig smil. Uhyggen var i ferd med å forlate kroppen sammen med røken hun blåste ut.

– Jeg heter Fina Sørensen, madam.

Hun rakte den lysøyde kvinnen hånden. – Hjertelig takk for hjelpen, jomfru Sørensen. Dette blir ikke glemt.


2

– Det er latterlig å tro at hun som kvinne kan bli hørt, men hun brisker seg med meningene sine, lo en herre hånlig. Helena holdt pusten der hun sto gjemt bak en stor palme i sakførerens finstue. Stueplanten var stor og oppblåst, lik egoet til herren som snakket.

Spilene i korsettet skar inn i ribbeinene, hun holdt pusten til det dirret i mellomgulvet. De hadde nylig ankommet selskapet. Det var to uker siden de fikk innbydelsen fra sakføreren og hans hustru, Dorothea, som var blant Helenas venninner.

Martin kom gående mot henne med et glass i hver hånd. Hver gang hun så ham komme gående slik, så lett og ledig, på grensen til slentrende, jog en varme gjennom henne. Han var ikke blant de høyeste mennene, men han var muskuløs og velbygd. Håret var kort og mørkt, og vikene krøp høyere med alderen, men han kledde det. Han hadde et åpent blikk og virket lys og munter på tross av at øynene var brune. Han smilte med sterke, hvite tenner, hvor den ene fortannen sto litt på skrå. Det var så sjarmerende at hun hadde gått i stå første gang han smilte til henne. Smilet kombinert med de daggamle skjeggstubbene og det glitrende blikket hadde gjort henne sjanseløs.

– Står du her alene?

Hun la en finger over leppene og hysjet på ham. – Jeg lytter, hvisket hun da han kom og stilte seg inntil henne, delvis i skjul selv.

– Snakker de om deg? Pusten hans strøk over nakken hennes så det sitret i huden.

– Ja.

– Og hva sier folk om madam Beyer i kveld? blunket han og rakte henne det ene glasset med champagne.

– Det vil du ikke vite, sa hun og holdt en spøkefull tone, for hun kunne ikke fortelle ham hva de faktisk sto og sa. At de antydet at hun var fullstendig idiot.

– Nei, det vil jeg nok ikke, min kjære. Skal vi komme oss videre?

Han hadde rett i at det ikke hadde noen hensikt å bli stående og gjemme seg. Helena Beyer var ikke redd for motstand.

Han la hånden mot korsryggen hennes, lot den hvile der som den tryggheten han var, med den alltid så pirrende varmen som hadde omsluttet henne fra første stund.

Hun glemte aldri det aller første møtet med Martin Beyer, rederen fra Bergen. Han hadde nylig overtatt virksomheten etter faren sin, Anker. Anker led av lungesykdom og var svært svekket da han sendte sin eneste sønn nordover, for å snuse i nordlendingenes skipsflåte. Det var før Hurtigruten gikk sin jomfrutur, og allerede da, for seks–syv år siden, hadde Beyer-rederiet ønsket fornyelse: en større skipsflåte og passasjerskip i rutetrafikk nordover.

Molvær handelssted var et naturlig knutepunkt for reisende, og sammen med Laurits Hovde hadde han tatt inn på familien Frosts gjestgiveri. Herr Hovde var en god venn av hennes egen Martin og hadde arbeid i rederiet. Martin pleide å si at Laurits Hovde var hans høyre hånd.

Helenas far, Ludvig Frost, var opprømt over slikt storfint besøk og hadde ønsket å gjøre stas på dem. Mennene hadde således blitt invitert på middag. Helena hadde gått ut av dagligstuen idet Martin kom inn fra bislaget med Hovde hakk i hæl, og det var som om tiden sto stille da blikkene deres møttes. De åpnet begge munnen for å hilse, og da de hørte den andre, kom beklagelsen i kor, og så lo de og forsøkte på nytt igjen. Hun rakk å se godt på ham og la merke til den litt skjeve fortannen. Og i brystet hadde hjertet slått fortere enn noen gang før for en mann.

– Herr Beyer! Mennene hilste ærbødig på Martin da de kom bort til dem, og Helena ristet av seg det sødmefylte minnet. Mennene hilste på henne også, men langt mer avmålt.

– Beyer verft har skip under bygging, formoder jeg? Hva ville gamle Beyer sagt hvis han visste at sønnen satset på dampskip?

Martin trakk på skuldrene, møtte stødig den andre herrens blikk. – Seilskutene kan ikke seile for evig, herr Frantzen.

Herr Frantzen lo, om enn noe hånlig. – Seil har vært brukt til alle tider. Det er ingenting som ødelegger for videre bruk. Seilet kan du alltid stole på, det trenger bare vind og er ikke så storforlangende som dampmaskinene, som hele tiden må …

– Én storm, herr Frantzen, avbrøt Martin ham, – og mastene knekker. Seilet spjærer, går i havet, forsvinner i dypet. Du trenger ikke å fortelle meg skrøner. Dampskip er det neste, det er fremtiden! I motsetning til tante Sofie tror jeg far hadde bifalt det. Far og jeg diskuterte det faktisk før han gikk bort.

Det kom et høyt og fortørnet fnys fra frøken Sofie Beyer, og alle snudde seg. Den nedadgående munnen var sur som eddik, mens et øyebryn skar skarpt i været. Helena hadde verken sett eller hørt henne komme, men så var det slik Martins tante var, hun forflyttet seg som en ånd i rommet.

– Stemmer ikke det han sier, frøken Beyer? spurte sakfører Frantzen ertende. Ekteparet Frantzen var blant Helena og Martins selvsagte omgangsvenner, men det pågikk en slags mer eller mindre stilltiende konkurranse mellom mennene, uten at Helena hadde forstått hva det kom av. Frantzen hadde ikke greie på skip og rederi, selv om han likte å tro det. Da hun en gang spurte Martin om den vennlige knivingen mellom dem, hadde han bare ledd og trukket på skuldrene. Det var ingenting.

– Dere får fortsette med sladringen deres, bet frøken Beyer ham av, like skarp som alltid. – Så finner dere nok sannheten.

Beyer rederi hadde en skipsflåte på tolv skip, fire av disse gikk i fast rutetrafikk, Bergen–Kristiania og Bergen–Bodø. Flere skip var på utlån, og noen seilte helt til Southampton. Skipet som nå ble bygget på verftet, skulle konkurrere med D/S Vesteraalen og Det Bergenske Dampskibsselskab, som var større enn Beyer, men Martin lot seg ikke skremme av at flåten stadig vokste på den kanten. Dette gjorde han helt alene, kunne han si med et stolt glimt i øynene. Han visste at det gjorde ham mektig. Han hadde et enormt ansvar, selv om han hadde ansatte og driftsbestyrere både i rederiet og ute på verftet.

I begynnelsen var det en stri tørn å få snudd verftet til å bygge moderne skip fremfor seilskutene faren og farfaren hadde bygget før ham. Og så var det noe med å holde på de gamle tradisjonene også, det som han visste ga sikker inntekt. Men han måtte følge med og ikke komme akterut på utviklingen, for hvordan skulle han ellers klare å nå målet om å bli Europas største reder med en skipsflåte i både inn- og utland?

Helena blåste. – Det er heldigvis ikke sladderen som eier det folk beskjeftiger seg med.

Hun satte glasset til leppene, så seg rundt og bestemte seg for å snuse opp noen av venninnene. De var langt festligere selskap.

– Madam Beyer! Helena! Den klokkeklare kvinnerøsten skar gjennom stemmesurret. Helena fulgte lyden av venninnens stemme og så grossererfrue Elisabeth Frantzen stå i en liten klynge sammen med resten av venninnene deres, helt bortest ved døren til sakførerens storsal. De vinket henne ivrig til seg. Helena ålte seg forbi to eldre fruer i ivrig konversasjon og slo ut med armene.

– Kvelden er vår, sa hun leende og hadde lyst til å slå seg løs, slik hun kunne finne på å gjøre når hun var alene sammen med venninnene. Elisabeth smilte bredt. Hun var lyshåret og vakker, hadde dette engleaktige over seg, som om hun var uskyldigheten selv. Men det var bare kamuflasje over en rampete sannhet.

Sammen med Elisabeth sto sakførerens hustru, Dorothea. Hun var grovbygd med store armer, høy neserygg og et litt innbitt uttrykk, men god som gull. Fire barn hadde hun satt til verden, og så mange sorger som de hadde påført henne, var det vel ikke rart at forbitrelsen markerte seg i ansiktet hennes. Det eneste Helena hadde å utsette på henne, var den tunge parfymen hun brukte. Den var så sterkt krydret, mørk og full av sødme, for mørk for hennes smak, tyngre enn syrinene på en varm sommerdag. Det hendte hun var ør i hodet etter å ha stått nær henne.

Så var det den mørkeste av dem, Jørgine Krohn, ingeniør Krohns hustru. Født på samme dag som Helena selv. Hun hadde tre barn med ingeniøren, tre gutter. Jørgine kunne si at hun ønsket seg en datter, men at hun ikke hadde krefter til å føde flere barn, især ikke trollunger. Elisabeth hadde også tre barn, men der hadde de kommet trillende jente, gutt, jente.

Alle var de så forbasket vellykket og fikk barn som om det var noe de bare kunne bestille.

Den eneste som manglet blant venninnene, var Tilde, eller Mathilde Hovde, Helenas aller nærmeste. Helena strakte hals for å se etter henne, men fant henne ikke blant de mange gjestene. Hun kunne ikke tro at de ikke var invitert, så noe måtte ha kommet i veien. Mathilde var yngre enn Helena, men hadde vært gift like lenge som henne og hadde rukket å få to døtre, Amalie og Karette. Hun hadde en hund også, og av alle raser som var å oppdrive, var det en engelsk bulldogg, som Helena ikke engang klarte å se på.

Venninnene hadde drinker i hendene, så lyse at det lignet limonade, men Helena visste bedre. Ingen av venninnene hennes var avholdskvinner. De måtte jo drikke for å holde ut alle disse kjedsommelige selskapene!

– Hva har jeg gått glipp av mens jeg måtte høre på de brisne ektemennene deres? undret hun spøkefullt.

– Dorothea forteller at hun nylig ble passet opp på gaten av et kvinnemenneske som ville ha henne til å tale sin sak for seg.

– Sak? Vel, du er jo sakførerens hustru, så det er vel ikke så rart? Helena nippet til boblene.

– Mannen hennes sitter inne, sa Jørgine og himlet med øynene. – Han skal ha blitt tatt for tyveri fra en bod ved Tyskebryggen. Hun påsto hardnakket at det ikke var sant.

– Det stemmer, sluttførte Dorothea. – Han sitter inne for et tyveri han ikke har begått.

– Han er mann, det tåler han, fnyste Jørgine. – Det hadde da vært verre hvis det var kvinnen selv.

– Jenten hun hadde med seg, gråt og ba for moren, men hva skulle jeg gjøre? Dorothea sukket. – Jeg lovet riktignok å ta det videre med min mann. Dorothea sa ikke mer.

– Hvorfor gjorde du det ikke? Helenas stemme hadde en hard snert.

– Fattigfolk, Helena? Jørgine stilte seg nærmere Dorothea og med hevede øyebryn.

– Skal de måtte finne seg i alt bare fordi de ikke er like godt bemidlet som oss, mener du? spurte Helena skarpt.

Venninnen krympet seg. – Jeg mente virkelig ikke å fremstå så ufølsom, Helena, sa Dorothea lavt. – Og du har rett, jeg skulle naturligvis ha hjulpet henne, men jeg ble bare så redd. Dorothea hevet blikket og møtte hennes. Frykten skinte igjennom de blanke øynene da hun fortsatte med spinkel røst: – Det er … et liv så fullstendig fremmed for meg.

– Jeg forstår hva du mener, sa Helena og smilte avvæpnende. Dorotheas brede skuldre sank sammen. Rødmen i kinnene ble imidlertid værende. Det var som om parfymen hennes trengte seg inn i Helenas hode og la seg tungt fremst i pannen.

– Det var ikke meningen å være brysk, sa hun forsonende. – Vi får prøve å tenke at de er langt mer engstelig enn oss. Og har vi råd til det, kan vi ikke unnlate å hjelpe. Det hender jeg gir penger til tiggere fordi jeg tenker at det kanskje redder dem fra å sulte akkurat den dagen.

– Du har alltid omtanke for andre, sa Jørgine i en tone som var heller syrlig enn varm. – Vi burde kalle deg Sankt Helena. Hun smilte overbærende. – Du glemmer innimellom hvem du er. Som rederfrue forplikter du deg til å …

– Hva er en glede hvis den ikke er til for å deles? Helena senket glasset. – Og hva er et gode hvis man ikke kan dele av overfloden?

– Jeg tror det er nordlendingen i deg som snakker, svarte Jørgine mens hun skar en grimase, som om det hun sa vekket avsky.

Helena presset tungen mot ganen, svarte ikke.

– Alle skulle vi hatt en nordlending i oss, hvis enhver nordlending er som deg, Helena, sa Elisabeth kjærlig. – Alle skulle vi ha glødet for det vi tror på og for håpet og ønskene vi har for både vårt eget liv og våre barns liv og fremtid.

– Da sier jeg amen, sa Dorothea med en liten latter, og de drakk av glassene sine uten å si mer på en stund.

Helena drakk opp champagnen mens en velkjent murring bredte seg fra pannen.

Å være datter av en væreier, eller nessekonge, som enkelte fremdeles likte å kalle dem, hadde vært fylt med forpliktelser. Hun skulle ikke vise følelser, ikke bære seg ad, ikke le for høyt eller storme av sted, ikke knise og fjase og ikke braute og sture. En dannet pike var et yndig vesen som gjorde det hun ble bedt om. Som lærte alt pedellen ville hun skulle lære, som føyde seg etter kirkens menn og besto konfirmasjonen med glans. Hun skulle være ydmyk, tjene sin herre – det være seg far eller ektemann – og smile yndig, ikke for stort og bredt, smile med lukket munn og være blid, ikke vise for mange tenner og ikke få for mange rynker. Hun skulle ikke være for lenge i solen slik at huden tok farge av den, hun skulle ikke vise anklene og, gud bedre, slett ikke leggene! Hun skulle ikke gå barføtt i gresset eller på sanden og slett ikke gå i selskap med en ung mann uten anstand, helst ikke i det hele tatt.

Helena var det førstefødte pikebarnet i søskenflokken på seks. På sett og vis var hun den første som skulle finne sin egen levevei, siden broren Lui slapp å tenke på det, han som arvet handelsstedet. Ingen hadde tørket tårene hennes, hun lærte seg tidlig at alt det hun ønsket seg, kostet. Å bli Martins hustru kostet henne familien i Lofoten, hjemmet i nord, naturen, den rå og ville. Å være den som ikke kunne tie, kostet henne noe av anseelsen hun kunne ha fått.

– Har ikke Mathilde kommet ennå?

– De er ikke her. Kanskje kom det noe i veien, sa Dorothea. – Småbarn blir så fort snørrete.

– Det er du i det minste spart for, Helena, sa Jørgine i en ubestemmelig tone.

– Noen goder skal man ha, svarte hun med iskald stemme og merket venninnenes blikk på seg.

– Du ønsker deg vel fortsatt barn? Dorothea var fuktig i pannen, og nesen skinte blank i lyset fra lampen på veggen. – Du kan sikkert låne en av rabagastene til Jørgine, for så knipen er hun ikke at hun ikke ønsker seg en pust i bakken.

– Hun som har to barnepiker? Elisabeth lo trillende. – Det er ikke synd på deg, Jørgine.

– Har jeg sagt det? Jørgine knep sammen leppene. – Det er Dorothea som mener jeg bør dele på barna mine, men jeg synes Helena skal skaffe seg sine egne. Så vanskelig er det da ikke!

– En gammel onkel av meg var enkemann og enslig fordi han og hustruen aldri fikk barn. Han fortalte meg at han en gang hadde fått høre av en syvbarnsfar at Vårherre luket ut de svake. Elisabeth rakk å bli blank i øynene innen hun var ferdig å snakke.

– Tenk å si noe sånt, utbrøt Dorothea. – Skammelig!

Helena så på Jørgine. Venninnen sa ingenting.

– La oss finne et sted å sette oss, foreslo Dorothea og slo ut med armene. To store svetteroser kom til syne under bluseermene.

– Det er kaldt ennå, men kanskje kan vi trekke litt luft på balkongen? foreslo Helena.

– God idé, sa Dorothea med et takknemlig smil før hun med hastige skritt viste vei ut.

Helena trakk pusten godt ned i magen og fulgte etter. Alt handlet om den polerte overflaten, der ting skulle skinne, feilfritt. I hennes indre var det som om det vokste frem en trassig og stri nordlending som aldri bannet hjemme, men som nå sugde opp alle de barske ukvemsordene som fantes et sted i minnet, og hadde lyst til å rope dem ut. Men det sømmet seg ikke. Én eneste gang hadde hun bannet høyt, da hadde hun brast ut av seg et «faen i helvete», så frøken Beyer korset seg av forskrekkelse og Martin lo.

 

Noen minutter senere kom Helena inn i varmen igjen og møtte lukten av klam fuktighet fra svette, nervøse kropper. Sammenkomster som dette handlet om å vise frem den beste siden av seg selv, å bli møtt med anerkjennelse og for all del ikke si noe forkjært.

Gjestene sto i små klynger på stuegulvet, alle med et glass med noe velsmakende i. Mange av mennene drakk pjolter, mens andre, særlig kvinnene varierte mellom punsj og champagne. Hun gjenkjente mange av dem, men savnet inderlig venninnen Mathildes blide åsyn. Hun fikk se etter Martin, kunne ikke stå på samme sted hele tiden. Storsalen skulle gjøres klar for dans.

Det var god takhøyde i sakførerens hjem, slik det var i deres egen villa. Helena fikk øye på et ektepar med aner fra Holland. De var et nytt bekjentskap. Martin og hun hadde hilst på dem i teateret forrige måned, og da hadde de fortalt at de nylig hadde flyttet tilbake til byen hvor forfedrene deres vokste opp.

Da den hollandske fruen stilte seg mer til siden for å forsyne seg med enda et glass punsj, kom et fremmed ansikt til syne. Håret hennes var usannsynlig kort. Hun hadde klippet seg som en liten pike, der håret gikk rett av like under ørene og svingte ut i en kjegleform. Det var som om det satt en liten skjerm om hodet, med lyse, lette bølger, og hun kledde det. Øynene hennes var store, himmelblå og sminket. Helena klarte ikke å la være å stirre på henne. Det var noe ved henne som både var betagende vakkert og på samme tid vulgært.

Hun brukte åpenbart ikke korsett. Kjolen svingte inn i livet, den satt stramt om den smale midjen, men brystene tegnet seg også tydelig i det løse frontpartiet. Helena glodde åpenlyst. Dette var ikke moten de gikk etter, dette var … hollandsk? Var det noe tradisjonelt fra et land hun ikke kjente? Eller var det bare … opprør?

Noen spilte musikk et sted i stuen, og Martin kom og rakte henne et nytt glass med perlende bobler. Kvinner hadde et begrenset utvalg drikke å velge mellom, og han visste at hun foretrakk champagne når det ikke ble servert rødvin.

Hun satte glasset mot nesen, champagnen duftet av fersken og vanilje. Ikke så mye av brødskorper, som var den smaken hun foretrakk.

Musikken kom ikke fra en musikant, men fra en fonograf. Da hun fikk øye på den og så voksrullene, ble hun dypt fascinert. Slike hadde hun bare hørt om.

– Tenk når vi kan spille av musikk i alle hjem? En myk, levende stemme kilte henne i øret, og Helena snudde seg forbauset. Der sto hun. Den vakre, lyse kvinnen med det kortklipte håret.

– Vi har ikke hilst på hverandre. Mitt navn er Helena Beyer.

– Ja, jeg kjente Dem straks igjen, medga kvinnen like smilende. Hun var som en nordlandsk sommerdag med den søtlige duften fra håret, den minnet henne om geitramslikøren og villbringebærene i Molvær.

– Har vi møttes før? Helena bet seg i kinnet for ikke å rødme av forlegenhet. Hun burde kjenne igjen en så spesiell kvinne som henne, men her sto hun som et naut.

– Nei, vi har aldri hilst, svarte hun friskt og med en perlende latter. – Det ville jeg ha husket! Betty Jordan, heter jeg. Jeg er opprinnelig fra Kristiania. Faren min er imidlertid herfra, mens mor er nordlending, fra Digermulen? Kjenner De til det?

– Ja, men jeg har aldri vært der. Det har kanskje De?

Betty ristet smilende på hodet, senket blikket. – Nei, det kom aldri noen anledning, sa hun i en knappere tone.

Helena lurte på hvordan det kunne ha seg at Betty kjente til henne. – De kjenner nederlenderne?

– Ja, det vil si … Hun er en bekjent av meg. Mannen hennes kjenner jeg ikke i det hele tatt.

– Så merkelig at vi ikke har møttes før? Helena hadde vært i mange selskaper gjennom de fem årene hun hadde bodd i byen. De hun ikke var bekjent av, kjente hun på navn eller ansikt. Kvinner og menn av betydning, vel å merke.

– Jeg er kresen på selskapeligheter, sa Betty med et lite blunk. – Noen ganger er det i stiveste laget for meg. Noen selskaper er bare til for å vise seg frem, og jeg har ikke det behovet.

Helena gransket henne. Hun virket så livlig, så ut som en levekvinne, og så likte hun ikke oppmerksomhet? Det måtte hun da nødvendigvis gjøre?

– Jeg må tilstå noe for Dem, madam Beyer, sa Betty lavt etter en stund. – Jeg valgte å takke ja til invitasjonen gjennom ekteparet Van den Berg i håp om at Martine og Mathilde skulle dukke opp.

– Er det sant? Helena var overrasket. – Hvordan kjenner De dem? Martine var Mathildes eldre søster. Hun var godt gift og bodde i Laxevaag.

– Martine er en venninne av meg. Og hun snakker alltid så varmt om Dem, madam Beyer. Øynene hennes glødet igjen.

Helena lo og fuktet de tørre leppene med tungespissen. Det hendte hun lo for å dekke over sin egen usikkerhet, når hun mistet kontrollen på det som foregikk rundt henne, slik som nå.

– Vel, Mathilde holder snart selskap med litterær salong, og både Martine og jeg er invitert. Så da sees vi igjen om ikke så lenge. Betty Jordan skakket lett på hodet, en freidig hårlokk la seg over den røde, hjerteformede munnen. – Og la oss si det slik at jeg tror vi har flere felles interesser. Jeg har gode matematiske kunnskaper, men det er mennesket som er mitt regnestykke, og jeg tror jeg har lest Dem riktig, madam Beyer. Vel, jeg håper det, og at jeg har truffet riktig hvis jeg antar at De, i likhet med meg, er fortørnet over mangelen på kvinner i legestanden, for eksempel?

Helena måpte, men samlet seg raskt, kunne ikke vise Betty hvor paff hun ble.

Betty holdt blikket hennes, og Helena fikk en isende fornemmelse av at den andre kvinnen kjente til hennes innerste og dypeste hemmelighet, men hvordan i himmelens navn var det mulig?

– Jeg ser frem til å bli bedre kjent med Dem, sa Betty og trykket armen hennes lett før hun svinset videre, grep en eldre herre i armen og ga ham et blendende smil. Synet av henne i den gule kjolen fikk Helena til å tenke på en sagnomsust gullskatt. Hun tømte det halvfulle glasset og ristet av seg den underlige fornemmelsen.

